YHTEINEN TOIMINTA,

30 päivältä maaliskuuta 1999,

jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin erikoislähettilään nimeämisestä Kosovoon

(1999/239/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan,

ottaa huomioon 11 ja 12 päivänä joulukuuta 1998 Wienissä kokoontuneen Eurooppaneuvoston antamat yleiset suuntaviivat,

sekä katsoo, että

neuvosto nimesi 5 päivänä lokakuuta 1998 antamissaan päätelmissä Wolfgang Petritschin Euroopan unionin erikoislähettilääksi Kosovoon toimimaan paikalla Euroopan unionin puolesta puheenjohtajavaltion ohjauksen alaisena ja läheisessä yhteistyössä Jugoslavian liittotasavaltaa varten nimitetyn EU:n erikoisedustajan kanssa,

Wolfgang Petritschin panos on auttanut Euroopan unionia toimimaan näkyvästi rauhanpyrkimyksissä Kosovon kriisin ratkaisemiseksi, ja

Wolfgang Petritschille olisi annettava hänen tehtäviensä suorittamisen kannalta tarpeelliset henkilöstö- ja logistiset resurssit,

ON HYVÄKSYNYT TÄMÄN YHTEISEN TOIMINNAN:

1 artikla

1. Euroopan unionin erikoislähettiläs Kosovossa, Wolfgang Petritsch, jäljempänä "erikoislähettiläs", joka nimettiin 5 päivänä lokakuuta 1998 toimimaan paikalla Euroopan unionin puolesta puheenjohtajavaltion ohjauksen alaisena ja läheisessä yhteistyössä Jugoslavian liittotasavaltaa varten nimitetyn EU:n erikoisedustajan kanssa, on edelleen tärkeä tekijä edistettäessä Euroopan unionin politiikkaa Kosovossa.

2. Tämän vuoksi hänelle on annettava tehtäviä varten tarvittavat henkilöstö- ja logistiset resurssit.

3. Euroopan unionin erikoislähettiläs saa ohjeensa puheenjohtajavaltiolta ja raportoi tämän valtuuttamana neuvostolle säännöllisesti ja aina tarvittaessa. Komissio osallistuu täysimääräisesti työhön.

2 artikla

1. Euroopan unionin erikoislähettilään tehtäviin liittyviä kustannuksia varten Euroopan yhteisöjen yleiseen talousarvioon otetaan 510000 euron määräraha.

2. Edellä 1 kohdassa määrätyllä summalla rahoitettavat menot hallinnoidaan talousarvioon sovellettavien yhteisön menettelyjen ja sääntöjen mukaisesti.

3. Euroopan unioni rahoittaa Euroopan unionin erikoislähettilään viraston tarvitsemat perusrakenteet ja juoksevat menot, mukaan lukien korvaukset ja tukihenkilöstön kustannukset, joita ei kateta henkilöstön siirroin. Jäsenvaltiot ja Euroopan unionin toimielimet voivat ehdottaa henkilöstön siirtämistä työskentelemään EU:n erikoisedustajan alaisuuteen. Asianomainen jäsenvaltio tai Euroopan unionin toimielin maksaa jäsenvaltion tai Euroopan unionin toimielimen EU:n erikoisedustajan avuksi mahdollisesti antaman henkilöstön palkat.

4. Neuvosto panee merkille, että puheenjohtajavaltio, komissio ja/tai jäsenvaltiot toimittavat tarvittaessa alueelle logistiikkatukea.

5. Euroopan unionin erikoislähettilään ja hänen henkilökuntansa tehtävän suorittamista ja sujuvaa hoitamista varten tarvittavat oikeudet, vapaudet ja muut takuut määritellään osapuolten kanssa. Jäsenvaltioiden ja komission on annettava tätä varten kaikki tarvittava tuki.

3 artikla

Tämä yhteinen toiminta tulee voimaan päivänä, jona se hyväksytään.

Se on voimassa 30 päivään syyskuuta 1999, ja sitä voidaan jatkaa sen jälkeen kun sitä on tarkasteltu uudelleen myös hallinnollisten ja rahoituksellisten näkökohtien osalta.

4 artikla

Tämä yhteinen toiminta julkaistaan virallisessa lehdessä.

Tehty Luxemburgissa 30 päivänä maaliskuuta 1999.

Neuvoston puolesta

K.-H. FUNKE

Puheenjohtaja